b'\n_START_ARTICLE_\nAforisme\n_START_PARAGRAPH_\nEn aforisme er en kort setning, et l\xc3\xb8srevet sitat eller en str\xc3\xb8tanke som p\xc3\xa5 en treffende og underfundig m\xc3\xa5te uttrykker et tankevekkende poeng, en l\xc3\xa6resetning eller allmenn sannhet, s\xc3\xa6rlig om vitenskap, kunst, moral og psykologi. Aforismer minner b\xc3\xa5de i form og innhold om ordspr\xc3\xa5k, men aforismene har kjent opphav, enten de er sitater fra litter\xc3\xa6re verk og taler eller de er nyskrevet. Aforismer er ofte humoristiske, men ikke like komiske som vitser. Aforismediktning eller -kunst regnes av flere som en egen litter\xc3\xa6r form innen prosasjangeren. I litteraturvitenskaplig teori blir imidlertid en aforisme definert snevrere enn den gj\xc3\xb8r i dagligtalen._NEWLINE_Ordet aforisme kommer fra det greske aforism\xc3\xb3s som er avledet av aphorizein, det vil si \xc2\xab\xc3\xa5 avgrense\xc2\xbb._NEWLINE_Aforismer, sentenser, litter\xc3\xa6re sitater og andre gullkorn kalles gjerne \xc2\xabbevingede ord\xc2\xbb, et uttrykk den greske historiedikteren Homer bruker i Iliaden og Odysseen. I 1863 tok ogs\xc3\xa5 tyskeren Georg B\xc3\xbcchmann i bruk Gefl\xc3\xbcgelte Worte om slike uttrykk.'